khistorydata/jeongjo-sjw-relations huggingface dataset:
정조 9년 · 목
左議政洪樂性啓言。前北評事李勉兢所啓。會寧開市所用雜種。皆以差需穀物。定價貿用。而獨於柴藁草二種。責出結役。每八結所納。六十餘束。一年應入。爲五萬餘束。民瘼之難支。比各邑尤甚。而本府差需庫及日供庫。每年耗條應下外。所餘折米爲二百八十餘石。回禮小靑布作木用餘爲七十餘疋。若以此餘數穀木。無論柴藁草。每疋五十束式酌定貿用。則雖不當五萬束之役。可除其一半之弊。爲辭矣。本府柴藁草之責出結役。實爲邑民偏若之端。若以差需庫餘剩之數。酌定貿用。則可爲祛弊之道。而該庫穀布之取剩取用。旣有不刊之定例。此等民役。隨卽防給。則末梢留庫。恐不無耗縮之慮。請姑寘之。予詢曾經北伯。吏曹判書李命植曰。開市定例之行。固不久矣。而些少弊端之民間稱說者。其事亦多。有難一一採聽。姑且寘之似好矣。行戶曹判書趙㻐曰。開市節目。一自定例以後。無弊遵行。此乃故參判李彝章爲御史時。往復廟堂而酌定者也。其後因御史評事之言。爲除民弊。頻有變通。而恐未必盡善。今聞大臣覆奏。臣意亦以爲然矣。從之。
정조 9년 · 강
命拜峰安樂峴役軍。以戶兵曹分力責立。
정조 9년 · 강
差下備堂鄭民始。
정조 9년 · 목
左議政洪樂性啓言。知敦寧鄭民始。備局有司堂上。請差下。從之。
정조 9년 · 강
改差喬桐府使李文德。
정조 9년 · 목
吏曹判書李命植啓言。喬桐府使李文德。纔送瓜滿之報。而本府曾經統禦使時。以二十四朔爲限。其後罷統禦營。改以海防之後。無及瓜之人。尙無一定之式。永宗僉使以右防。爲二十四朔之窠。則喬桐以左防。似無異同。請下詢大臣處之。予詢大臣。左議政洪樂性曰。喬桐旣與永宗爲左右防營。則瓜期不可異同。依永宗例定瓜限。似好矣。敎以。自今依此定式施行。然則時府使瓜限已屆。喬桐府使李文德改差。今日政差出。
정조 9년 · 강
命未下直受由上京守令。催促辭朝。
정조 9년 · 목
左議政洪樂性啓言。聞一二守令受由上京。屢月不爲還官云。催促下送之意。請分付吏曹。從之。
정조 9년 · 강
遞承旨朴祐源。李文源。
정조 9년 · 목
敎曰。左承旨右承旨許遞。
정조 9년 · 강
改差伊川府使新寧縣監。
정조 9년 · 목
吏曹啓言。受由上京守令。今日內催促下送後草記事。命下矣。伊川府使洪檍謂以報瓜。不欲還官。新寧縣監金復淳謂有情勢。終無還官之意。新寧縣監請罷職。敎曰。未下去兩邑守令。竝改差。今日政差出。
정조 9년 · 강
命李枰拿囚。兪漢敦罷黜。李亨逵削職。
정조 9년 · 목
敎曰。再昨詣 園所。周諗局內山形。因是又思之。洪奉朝賀墓白虎至近地。曾聞有家舍造建事。還宮後令畿伯分付地方官。使之摘奸。圖形以進。觀此該道伯狀本。李枰事。誠萬萬無狀。局內白虎至近之地。乃敢大起家舍。距莎城只是十步許。屋簷相望云云。雖於等閒大臣冢墓。猶不敢乃爾。況奉朝賀山地乎。又況白虎所重何如。拓土開基。無難作舍。如是之際。其礙偪穿鑿。可以推知。究厥罪狀。合寘重律。李坪令該府拿囚。待明朝捧口招。以草供捧入。作舍時地方官兪漢敦。道狀旣已請罪。爲先罷黜。亦令該府拿問口招。其在重其事之道。其時道臣。亦不可不重勘。當該監司李亨逵削職。所建家舍。卽令撤去。形止狀聞事。令廟堂嚴飭行會。
정조 9년 · 강
有政。吏曹判書李命植。兵曹參判金尙集進。
정조 9년 · 목
以金魯鎭爲禮曹判書。洪益弼趙時偉爲承旨。洪秀輔爲大司憲。尹尙東爲大司諫。趙弘鎭爲司諫。權文彥爲掌令。權中憲爲持平。宋鈺爲獻納。南憲喆爲喬桐府使。宋時淵爲新寧縣監。金履鏞爲弼善。林重遠爲綾州牧使。李潤春爲伊川府使。李宜耆爲茂朱府使。鄭民始爲都總管。
정조 9년 · 강
命上言人金德仁等。收贖放送。
정조 9년 · 목
刑曹啓言。冒濫上言人金德仁。杖一百徒三年。洪忠道永同縣定配押送啓。敎以。編配夥然可悶。收贖放送。又啓言。冒濫上言人趙廷鎭。杖一百徒三年。黃海道康翎縣定配押送啓。敎以。事係民隱。編配夥然。在所當念。收贖放送。
정조 9년 · 목
右副承旨洪仁浩啓言。執義洪周萬傳啓之際。做錯非細。請推考。從之。
정조 9년 · 강
執義洪周萬避嫌乞遞。賜批。
정조 9년 · 목
避嫌略曰。臣年紀衰邁。多有做錯。承宣請推。何敢晏然於臺次乎。請命遞斥臣職。批以。勿辭。亦勿退待。
정조 9년 · 강
執義洪周萬陳啓懲討。賜批。
정조 9년 · 목
周萬啓言。請罪人福榮。快施孥戮之典。批以。渠之所犯。雖曰罔測。知情之律。豈可施孥戮之典。大抵用律不宜若是徑庭闊狹。不允。又啓言。夏恭兩賊之黨與同情。萬無不知之理。請英材。斗恒。設鞫嚴問。快正典刑。批以。俄因他啓。有措辭下批。一啓中所論均是同罪。而裂出各人姓名。分作各啓。事未前聞。亦關後弊。不允。又啓言。請李光殷設鞫嚴問。依律處斷。批以。此啓新發後爾等初登筵席矣。李光殷與福榮。名雖娚妹。聲氣本自不同。福榮之必欲甘心光殷。觀於所捉文書。亦已知之。然而發啓至今爭執。殊非綜核之實政。亟停勿煩。又啓言。罪人烱魯。亟寢發配之命。設鞫得情。夬正王法。批以。似此孤雛。不必謄傳。亟停勿煩。又啓言。請白放罪人益榮。亟命王府設鞫嚴覈。期於得情。夬施當律。批以。依啓。
정조 9년 · 강
掌令崔景岳避嫌乞遞。賜批。
정조 9년 · 목
避嫌略曰。兩司原啓中英材。斗恒設鞫之啓。尾附於請寢夏賊子女待年之下。其在重啓體之義。有不可混啓。故果爲分出而各啓矣。及奉聖批。誨責備至。臣等何敢一刻晏然於臺次乎。請命遞斥臣等之職。批以。終涉後弊。有難例批。勿辭。
정조 9년 · 강
命刑曹時囚罪人洪益榮。嚴問捧供。
정조 9년 · 목
敎曰。洪益榮事。與福榮不啻如仇敵。自初不許發捕。刑曹囚禁之後。亦命白放者。大體事實自有白黑之殊。若以預聞福榮搬移之計爲罪。則預聞之故。渠能辨出立異之論。幾死於福榮之毒手。預聞一款。不足爲鞫問之端。然尙在刑曹囚徒之中。出場無期。且辨人別鬼之道言之。一番推問於益榮。獄體則然。臺啓之從施者此也。究問之道。無關於王府刑曹。刑曹時囚罪人洪益榮。令本曹嚴問前後事狀。捧草供以入。
정조 9년 · 강
遞校理林道浩。修撰成種仁。
정조 9년 · 목
左議政洪樂性啓言。三司之互相糾警。自是常例。而今日登筵臺臣。失措多矣。玉堂無一言相規。入侍兩儒臣。請竝推考。敎以。失職大矣。遞差。
정조 9년 · 목
宗廟夏享。在再明也。
정조 9년 · 강
告 廟頒敎等節。命擇日擧行。
정조 9년 · 목
禮曹啓言。今番凶逆。亘古所無之變。幸賴 乾道昭昭。 陟降垂佑。窮凶諸賊。次第伏法。此實國家莫大之慶。告 宗廟永寧殿社稷景慕宮後。京外進箋。頒敎陳賀等節。不容少緩。請卽爲擇日擧行。允之。又啓言。今此討逆後頒敎陳賀事。已爲啓下矣。大殿 王大妃殿 惠慶宮中宮殿方物物膳。一依別陳賀特例。當爲封進。而陳賀正日。勢所未及。隨後措備封進。旣有前例。依此急速擧行之意。請分付諸道及兩都。敎以。外方則只進箋文。方物物膳則寘之。又啓言告。 廟社景慕宮頒敎陳賀。令日官推擇。則今四月十一日辰時爲吉云。同日曉頭。先行告 祭於 宗廟永寧殿社稷景慕宮。而頒敎事。請知委擧行。允之。敎以。頒敎則以權停例磨鍊。
정조 9년 · 강
左議政洪樂性箚請酬褒之典。賜批。
정조 9년 · 목
箚略曰。惟天惟 祖宗。眷佑我 宗祊。天網不疏。而群醜伏辜。臣民慶忭。曷有其極。噫嘻。痛矣。從古罪逆何限。而豈有如今番諸賊之窮凶極惡者哉。三道和應之跡。季春擧事之期。箇箇畢露。駭機急變。迫在朝夕。何幸前縣令金履容忠憤慷慨。拚死奔告。燃眉之危。賴以鎭安。論其功績。在古亦罕。至若斗恭之凶言逆節。重臣金鍾秀始聞金鍾健之所告。旣因訓將而轉稟。旋爲求對之行。而履容上變之言。同時竝入於重臣之耳。於此可見重臣之平日樹立名義。有足孚感於人。而及其終始按獄。多方鉤覈。畢竟罪人斯得。天討亟擧。若其先事弛亂之策。轉危卽安之功。儘皆不可泯沒也。訓將具善復以國家倚毗之元戎。當重臣密報之初。旣著敷奏贊畵之功。迨諸賊逮捕之際。尤多參覈閱實之績。休戚與同之義。藜藿不採之威。有不可掩者矣。噫。有功者賞。國之常憲。今番諸臣事。實是廷臣所共覩。輿誦所同然。其在酬褒之道。合行旂常之典。而事體至重。雖不敢遽爾陳請。金履容之以微末蔭官。辦此偉績。別般超擢。不容少緩。伏願遄降成命。以副群情。批以。箚辭後日登對時覆奏宜矣。仍命遣史官傳諭。
정조 9년 · 강
戶曹判書趙㻐陳疏辭職。賜批。
정조 9년 · 목
批以。旣聞筵敎。勿辭行公。
정조 9년 · 강
重推戶曹判書趙㻐。
정조 9년 · 목
敎曰。旣再遞職。廉隅伸矣。到今當以分義責之。筵席聞移孝二字。又豈可如是煩浼。況今本曹擧行。事係特急。身爲判堂。不宜偃處城外。行戶曹判書趙㻐從重推考。申飭行公。
정조 9년 · 강
命軍兵試取。分付兵曹及三營。
정조 9년 · 목
敎曰。近因鞫事。軍兵勞若甚多。宜有慰悅之擧。衛內侍衛武藝挾輦槍劍前排內吹近仗軍等成册。旣命捧冥。一二次鳥鋶一巡。三四次鳥鋶一巡。技藝一技。五六七次鳥鋶一巡。技藝二技試取。率領將官將校及侍衛禁軍等。一二次柳葉箭一巡。三四次柳葉箭一巡。片箭一巡。五六七次柳葉箭一巡。騎蒭一巡。竝令各其營分日試取。頒賞則當親臨爲之。其中帳殿應射之類。成册中亦已書下。依此擧行。皆以內試例待令。日予待下敎爲之。至於布帳外環衛軍兵。與衛內軍兵有異。而勞若則一也。宜有一視之擧。無論次數。堂上堂下將官及馬軍則試柳葉箭一巡。步軍試鳥鋶一巡。衛內待令。三營將校。捕校。亦以柳葉箭一巡試取事。分付兵曺及三營。
정조 9년 · 강
分揀問事郞廳趙弘鎭等。
정조 9년 · 목
因問事郞廳趙弘鎭申耆兪漢敬金啓洛孝翼晉趙濟魯曺允大徐美修。禁府都事鄭東觀拿處傳旨。敎以。分揀。
정조 9년 · 강
以徐浩修爲判尹。
정조 9년 · 목
敎曰。京垂多有特急擧行事。判尹前望單子入之。待下批牌招察任。
정조 9년 · 강
命應坐諸人。依律擧行。籍沒家產。破家瀦澤。降邑號等事。各該司擧行。
정조 9년 · 목
義禁府啓言。大逆不道罪人斗參。旣已正刑。其父母妻妾子女祖孫兄弟娣妺子之妻妾伯叔父兄弟之子年歲姓各存沒居住。令漢城府考出帳籍。亦爲分付五部及各該道。應坐諸人。一一査出。成册牒報後。依律擧行。而籍沒家產。破家瀦澤。降邑號。罷守令等事。請各該司奉承傳擧行。允之。
정조 9년 · 강
命洪蓋榮放送事。依初下敎擧行。
정조 9년 · 목
刑曹啓言。鞫事旣已收殺。洪蓋榮放送事命下矣。蓋榮本以凶逆餘孼。今番鞫囚之招。名又緊出。與瑮海諸賊。爛漫往復之狀。昭不可掩。固宜嚴訊得情。夬施當律。而今於諸囚酌處之際。有此特放之命。移送王府之請。雖末卽蒙允。姑從末勘。自臣曺嚴刑遠配。斷不可已。何可因鞫事之收殺。遽然白放乎。聖敎之下。不得擧行。敎以。旣與福榮判異。依初下敎擧行。
정조 9년 · 목
刑曹啓言。卽接捕廳移文。則罪人金興民梁德彥。定配罪人朴一金。畿沿爲奴罪人梁達洙。過齋後嚴刑一次定配事。因傳敎移送矣。興民茂山府。德彥鍾城府。一金通津府。爲奴達洙慶源府定配所。而姑爲牢囚。過齋後。各別嚴刑一次押送。
정조 9년 · 강
兩司聯箚。請瑮賊依适雲例擧行。賜批。大司憲洪檢。大司諫朴天行。執義李思祚。司諫姜★(亻+寅)。掌令沈興永朴長卨。持平李永穆鄭觀輝。獻納李勉兢。正言李彥祜柳畊。
정조 9년 · 목
箚略曰。伏以罪逆何代無之。而豈有如瑮賊之窮凶極惡者哉。噫嘻痛矣。夏賊卽開闢以來所未有之逆也。今此瑮賊。乃以公私之分。危言危行等說。肆然發於酬酢之間。究厥情狀。亦一夏賊。且往復書扎。凶言叵測。締結諸道。指日擧事。無所不至。此賊之與夏賊無異同。卽國人之所共知。則循例孥戮。太涉歇後。隨坐減等。尤非可論。臣等謂其父追奪。同產支屬寘法等節。一依适雲例擧行。斷不可已。批以。悉諭避啓之批矣。
정조 9년 · 목
予曰。俄者以前後參鞫承旨及事變注書。同往金吾。考出文案。成出册子事。有所下敎矣。果已分付乎。興鎭曰。已爲分付矣。
정조 9년 · 강
召見承旨徐有防于誠正閣。
정조 9년 · 목
予曰。朝來氣甚不平。勢難引接。未知求對者何事。如有可達之辭。以箚子陳達之意。傳諭于左相。
정조 9년 · 강
以李命植爲判義禁。
정조 9년 · 목
義禁府啓言。時囚罪人李坪[枰:I-PERSON]捧招以入事命下。而判義禁趙㻐。以戶判點檢出去。次堂例不得擧行云。何以爲之。敎曰。許遞。前望單子入之。
정조 9년 · 강
大司憲尹坊陳疏懲討。賜批。
정조 9년 · 목
疏略曰。亂逆何代無之。而豈有如近日之疊生層出者乎。射日之凶。詬天之惡。至夏賊而極矣。恭賊又出。妖腰亂領。雖伏邦憲。而英材斗恒。律至爲奴。福榮之結案斷律。太不襯當。畢境知情之律。反在瑮洋之次。今此福賊孥籍之典。烏可已乎。樂彬以樂純之弟。國榮之叔。其所負犯。固已難貸。而日者玉署陳箚。不請拿鞫。而泛請荐棘。擬議之失當。不可曲恕。伊時諸玉堂。亟施譴責之典。斷不可已也。伏乞竝允臺請。永除禍根。批以。首尾論刑。他批悉諭。玉堂譴責之請過矣。
정조 9년 · 강
大司諫尹尙東陳疏懲討。賜批。
정조 9년 · 목
疏略曰。自有天地以來。豈有如夏賊之窮凶極惡哉。斗恭之凶招繼出。英材。斗恒綢繆之情。不問可知。臣謂英恒亟令王府嚴覈窮。治根抵。瑮。福。洋。采諸賊。逆節先露。天討纔訖。而道夏。光殷尙稽一問。尙可望滌除凶熖乎。至於樂彬父子。潛通之跡。昭不可掩。臣謂道夏。光殷及樂彬父子。設鞫嚴訊。快正王法。斷不可已也。批以。所陳悉諭諸批。爾其勿辭察職。
정조 9년 · 강
黃海道儒生朴師嚴等陳疏懲討。賜批。
정조 9년 · 목
疏略曰。恭賊之逆節。實倍於夏賊。而尙不用雲适之例。福賊之凶謀。無異於瑮賊。而亦未施夏。瑮例。道魯之劇逆。而止於薄竄。衡謙之徑斃。而尙稽孥戮。則刑章之失中。法意之乖當。推可知矣。殿下特以好生之德。每當治逆之時。不思根抵之拔去。而只從枝葉之剪除。故務之以鎭安而反爲階禍之端矣。兩賊血黨之漏網者。安知無嘯聚而復售前計也歟。臣等居在海西。目見海獄。請陳其顚末。夫亨夏諸賊。本以能相兩賊之門徒。讎視國家。包藏叵測。及其眞贓畢露。十亨夏竝出。法當次第正罪。以懲日後。而反泛惟輕之典。至於薄竄而止。則獄體之失當。隄防之不嚴。已無可言。伏乞亟施當律。杜絕亂根。批以。所陳懲討之請。悉諭三司之批。向來海獄之出。槪因鄕曲儒生不識顚末故耳。一亨夏之外。豈有十亨夏。而爾等疏語。間有莫解處。此等之習。予實深惡之。爾等退修學業。
정조 9년 · 강
召見承旨趙時偉于誠正閣。
정조 9년 · 목
時偉等曰。罪人所犯至重。以渠之草供觀之。四寸間不知之說。萬無如此之理。伏乞更加三思焉。予曰。不必然矣。雖曰四寸。而情節之不同。觀於福榮招事辭而決矣。益弼曰。刑曹事。亦未免疏忽矣。臺啓旣以設鞫蒙施。則自秋曹供問。終涉如何矣。
정조 9년 · 강
遣承旨。詣受香所。奉審摘奸。
정조 9년 · 목
永祐園告由祭。在明日也。
정조 9년 · 강
召見原春監司李時秀及輪對官于誠正閣。
정조 9년 · 목
辭陞也。○予謂時秀曰。出入近密。今當遠去。予用悵念。本道荐値歉荒。民事便同搶攘。著意爲治好矣。
정조 9년 · 강
汰注書朴蓍壽。宋祥濬。
정조 9년 · 목
右副承旨洪仁浩啓言。傳旨書役。字畵欠精。密符單子全不致愼。當該注書。請竝推考。敎以。竝汰去。
정조 9년 · 강
行召對于誠正閣。承旨洪仁浩。玉堂李鼎運。李顯靖。待敎李崑秀。假注書李德鉉。兼春秋承膺祚。史官尹行任。
정조 9년 · 강
命洪益榮依昨夜傳敎擧行。
정조 9년 · 목
因刑曹罪人洪益榮不得放送事草記。敎以。擬以何律。方可謂之當律。放送之命。豈爲渠也。欲使刑政不至失平。旣知其作隻。別無可問之端。然又加刑。豈有如許獄體。覆難雖曰美事。不當覆難處覆難。有關後弊。若此則本曹一罪囚。朝家將不得決處乎。放仍間。更不欲煩敎。徒損國體。此草記出給。但令依昨夜傳敎擧行分付。
정조 9년 · 강
命黃世綱上言勿施。
정조 9년 · 목
備邊司啓言。三陟民人黃世綱上言。有論理狀聞之命矣。卽見原春前監司徐鼎修狀啓。則以爲。今此黃世綱說弊條件。無非昨年上言中所論。而昨年上言後六條民瘼。幾皆釐草。則世綱未及聞知。又以未瑩之說。肆然登徹。其罪狀。嚴加懲勵爲請矣。査啓旣如此。請依狀請。令道臣照法嚴繩。敎以。不足深責。勿施。
정조 9년 · 강
命時囚李坪[枰:I-PERSON]定配。
정조 9년 · 목
義禁府啓言。司直李坪[枰:I-PERSON]原情辭緣。本事雖爲吐實。粧撰漫漶。情狀可駭。所當請刑。曾經侍從。請上裁。敎以。所供全不成說。附近處原居民舍。雖不一一撤毀。渠在侍從之列。旣與無識常漢大有異焉。則豈不知本山白虎關係所重乎。且其造建。果在再昨年。此一款渠亦無辭發明。山地定用後。祭廳例自度支內司分力新建。而伊時亦以此地之逼近白虎。移建於左邊空垈。朝家之致愼。猶尙如此。渠安敢恣意犯乎。其間委折。更欲盤問。反有歸於屑越之科。其在尊事體爲所重之道。不可尋常處之。時囚罪人李坪[枰:I-PERSON]。定配所押送後草記。又啓言。李坪[枰:I-PERSON]淸道郡定配所押送。
정조 9년 · 강
判下禁府徒配罪人未放秩啓目。
정조 9년 · 목
因義禁府啓目。敎以。海美縣徒配罪人韓聖養。勿論邂逅與否。事闕人命。當初減等。亦因末勘。不可遽然全釋。減等。洪州牧徒配罪人田光說。勅貨犯手。所坐不輕。而適値赦令。放送。
정조 9년 · 강
副校理嚴思憲。修撰安策聯疏徑出。踏啓字。
정조 9년 · 목
疏略曰。臣等卽伏見大司憲尹坊疏本。則以向日陳箚時樂彬荐棘事。至有譴責之請。臣等滿心慚恧。無地自容。忙陳短章。徑出禁扃。亟賜鐫削。以謝人言。
정조 9년 · 강
司諫趙弘鎭陳疏自引。踏啓字。
정조 9년 · 목
疏略曰。臣適忝館職。以樂彬加棘事。聯箚仰請矣。卽見都憲之疏。則以不請鞫問。而泛請荐棘。至請譴責之典。滿心悚恧。無地自容。伏乞亟削臣職。仍降威罰。以謝臺議。
정조 9년 · 강
御誠正閣。行抄啓文臣課講。試官吳載純。朴祐源。洪仁浩。閔台爀。
정조 9년 · 목
予曰。始課講。試官率諸講員。行四拜禮。仍陞殿。李崑秀等以次進講。予謂仁浩曰。在廷抄啓文臣出送乎。仁浩曰。未承下敎。故不爲出送矣。予曰。盡爲出送。以三人式次次入講。予曰。李顯道入來乎。仁浩曰。入來矣。予曰。自來朔至處暑前。課講皆以講義。在家條對。癸卯選則來朔初次。自洪範至金滕。再次自大誥至召誥。六月朔初次。自洛誥至多方。再次自立政至君牙。七月朔初次。自冏命至泰誓。甲辰選則來朔初次。自八佾至雍也。再次述而至鄕黨。六月朔初次。自先進至子路。再次自憲問至季氏。七月朔初次。自陽貨至堯曰爲之。自再次皆應講事分付。癸卯選則四書二經。皆已應講。後次當在周易。甲辰選則孟子爲當次。而七月則溽暑未過。孟子則章數甚多。難以成誦。先以中庸應講事。預令知悉。予謂果川縣監李顯道曰。至今不爲下去乎。顯道曰。其間下去復上來矣。予曰。那中牟麥何如。顯道曰。雨後甚好矣。予曰。昨暮日氣寒冷。不害於麥乎。顯道曰。日氣之寒冷。固不害於麥矣。予曰。日前東風。何如於麥。而霧亦不害乎。顯道曰。今則似不害矣。予曰。方當發穗之時。何爲不害乎。果川糴糶元數幾何。顯道曰。七千餘石矣。予曰。今番受總戎廳移錢給糶乎。顯道曰。然矣。予曰。民間不爲難之乎。顯道曰。甚難之矣。予曰。若知如此。當初停之似好矣。顯道曰。待明年罷之。則誠好矣。予曰。明年之間。安知爾之在邑乎。予曰。時任說書之擬正言望。自是古例。而中間見廢。故前下飭敎。而銓曹一番擬入後。更不擧論。問于銓曹。予曰。古者雖以有相避之同姓。有同爲承宣之例矣。仁浩曰。有之。予曰。前以此不爲傳敎乎。仁浩曰。臣亦見之矣。予曰。此等文績。索錄於政院故事。以爲日後考例遵行之地。予曰。朴宗正何不入來乎。仁浩曰。來月始爲脫喪云矣。予曰。入於減下中耶。仁浩曰。雖未減下。而渠則應知減下矣。台爀曰。刑曹罪人洪益榮推供文書。因傳敎。以草供捧入矣。直下判付。故還判付則違格式。不得擧行云。何以爲之。予曰。所秦似然。而已決之事。不必張皇。只稱上裁何如可也。
정조 9년 · 강
有政。吏曹參判李敬養進。
정조 9년 · 목
以李思祚爲司諫。李壽咸爲獻納。李延伋爲校理。鄭在信爲副校理。李錫夏爲修撰。
정조 9년 · 강
命甲山府使之代。令該曹口傳。各別擇差。待下批。明日辭朝。
정조 9년 · 강
內試射別軍職。施賞有差。
정조 9년 · 목
敎曰。今乙巳夏等別軍職內試射時。新付軍職試射兼行。柳業箭三巡。木箭三矢規矩。柳葉箭居首別軍職田文顯十五分。連三次全布。依例加資。木箭居首別軍職吳毅常一矢二百九十五步。二矢二百八十二步。三矢二百八十五步。依例當加資。而資歷尙淺。熟馬代授。
정조 9년 · 강
吏曹判書李命植陳疏請暇。賜批。
정조 9년 · 목
疏略曰。臣目下病狀。去益難治。視聽俱如隔膜。坐臥若不自由。惟有屛除人事。安心調息。或可爲積累收效之道。故自數月前。連有冒陳於筵席者。亦已蒙曲許之敎。而間因事會。不敢言私。更此煩瀆。特許三二十日長暇。俾得調養氣血。如得一半分差勝之勢。則聖上軫恤之至惠也。批以。特許旬日之暇。卿其勿辭。調理行公。
정조 9년 · 강
遞承旨趙時偉。洪益弼。
정조 9년 · 목
敎曰。 左承旨許遞。 刑曹堂上數遞可悶。右承旨仍任前職。前望入之。待下批牌招察任。
정조 9년 · 강
命專經武臣殿講。春夏等合設於再明日。
정조 9년 · 목
因政院啓稟。敎以。春等已有下敎。與今夏等合設於再明日。○敎曰。再明日次對。與專經武臣講射相値。使之明日來會。
정조 9년 · 강
命戶曹參議金履容更爲牌招。
정조 9년 · 목
履容牌不進。敎以。近日牌招。連違召命。蔭官處義。與待從自別。則安敢乃爾。此傳旨勿施。更爲牌招。毋或更違之意。各別嚴飭。
정조 9년 · 강
以李度默李兢淵爲承旨。尋遞度默。以黃昇源代之。
정조 9년 · 목
敎曰。 承旨前望單子入之。○政院以度默在外啓請下諭。敎以。許遞。前望入之。
정조 9년 · 목
以洪宗藎爲執義。朴長卨爲掌令。姜世綸爲持平。宋民載。尹在命爲正言。趙時偉爲大司成。
정조 9년 · 강
以金魯成爲甲山府使。口傳也。
정조 9년 · 강
命擊錚人宋在安嚴治放送。
정조 9년 · 목
摠廳啓言。本廳添餉貿米石數不些。不得盡貿於市肆。故每因富實米商之自願受價者。從市直貿取。自是前例。而去己亥年。龍山米商宋在賢在淵。在安三兄弟。自願受價。故米一千八十八石零。代錢四千三百五十四兩計給。限以庚子年畢納之意。自呈侤音。而過限不納。逐年督捧者。僅爲三百餘石。臣適待罪本廳。在賢三兄弟。或捉致定日。或施棍罰。猶未收殺。而今此在安原情中所謂船隻致敗。沙格渰歿云者。此非本廳所可知。督捧之際。自有定日。被棍無過三四度。亦非番番受棍。而在賢被棍蒙放身死。在淵不堪棍督。亦爲身死之說。節節虛謊。入屬軍伍。計納料米。豈可以此等多逋公貨之類。編於行伍。以中其願乎。猥屑極矣。奸濫甚矣。請令該曹照律嚴勘。敎以。自本廳嚴治放送。
정조 9년 · 강
命上言人吳周翰詳査勘律。
정조 9년 · 목
刑曹啓言。頃因吳周翰上言。詳査牒報之意發關矣。卽接全羅左水使具世勣所報。則致死五人之中鄭泰雄。乃是泰運也。其泛孫贊周。則爲府使所該脅。終不直供。而其孫僧冊澄。則謂以泰運丙午三月差倉監。丁未二月致死。金重徵。其子光哲以爲上年十二月。其父病死云。則周翰所謂容死之說。自在落空。金振義。不知所居。且不入籍。憑問無路。車國泰。自丙午至乙卯。以主戶入籍。東軌以代子。自戊子至辛酉入籍。至甲子。以合歿懸錄。而東軌爲父鳴冤。本草留在其妹家。至老不失。則國泰父子死於呂水事無疑。捨官籍取私紙。雖非査體。恐失其實。故所論反常。三人定配事。吳碩祖壬寅十月定配雲峯。碩祖子周翰壬寅七月上言後。自刑曹照律收贖。黃成龍壬寅十二月擊錚後。自刑曹亦爲照律收贖。八人充軍事。張彦祖。姜道亨。姜文宅。張泰雲。朴東雲五人。疤定軍役。其餘三人。或以年老。或以重役。旋卽頉免云。蓋此行査。專爲人命致死及定配與充軍之事。而三人定配。或因營關發配旋宥。亦自臣曹照律收贖者。由渠所犯。別無稱冤。八人充軍。卽是與碩祖。營爲分邑。出沒京鄕之罪。而五人罰定。三人頉免。則俱係自取。何敢煩訴。至於五人致死。或有虛名而無憑考者。或有昨冬病死者。或有稱以刑斃。而累式帳籍。載錄生存者。則曰生曰死。有難偏信。而帥臣之以私篋故紙。作爲車國泰父子致死之疑端者。誠莫知其所由矣。雖使五人俱或刑斃於合縣之時。今過六十年之後。匿其年月。有若事在近歲者。亶出於虛張恐動。必欲分邑之計。究厥情狀。極爲巧惡。周翰父子前後被罪。非止一再。終不知戢。又犯瀆擾。吳周翰照法重勘。請以杜後弊。敎以。下送該道左水營。仍令詳査勘律。
정조 9년 · 강
命衆人洪益榮依前下敎放送。
정조 9년 · 목
刑曹啓言。罪人洪益榮。一向抵賴。極爲凶獰。請刑推得情。敎以。觀此草供。不出所料。福與衡之自來親好。渠雖知之。河東搬移之計。初不得聞。逆謀之不參聞。似是實情。以福衡家所捉文書觀之。兩賊之經營設施。在於謀殺益榮。揆以獄體。益榮處別無更問之端。當初囚禁。亦非因傳敎擧行之事。白放與否。元無可論。然而臺啓旣發。收殺無期。爲渠辨別之道。亦不可寘之人鬼關頭。有此嚴覈取服之命矣。本事旣如許。所供又如此。到今雖欲盤覈。反欠核實之政。罪人洪益榮。依前下敎放送。
정조 9년 · 강
放未到配罪人徐宗位等。
정조 9년 · 목
刑曹啓言。未到配所罪人徐宗位等。所坐俱係不輕。請竝寘之意分付。敎以。沃川金世元場外謀議。與眞犯有間。忠州李聖佐。舒川趙★(羅/叱)先。泰安姜啓殷罪犯。俱不深重。竝放送。
정조 9년 · 강
召見奉審禮堂將臣于誠正閣。仍行次對。禮曹參判李文源。訓鍊大將具善復。禁衛大將徐有大。
정조 9년 · 목
予曰。昨日何時畢役乎。 善復曰。犯昏而畢役矣。予曰。拜峯山補土。何以爲之乎。善復曰。補土役處有二。而上處則築石塡土。永塞往來之路。下處則塡土爲廣其路。仍衣莎草。以作散路。使農人往來。而年久之後。或慮牛馬之通涉。招致典農村民中年老稍知人事者。使之禁斷。若或犯禁見捉於摘奸時。則當被重罪之意。嚴明分付矣。左議政洪樂性曰。臣猥叨宮銜。日月頗久。頃承待春和進見之敎。何間當行相見禮乎。予曰。凡節異於去年。時且尙未勝衣。有難行禮。而來月則自多掣礙之端。伊後則漸値戲暑。稍待秋間爲之好矣。樂性曰。聖敎誠然。而近來日氣甚爲和暢。故有所仰達。今承聖敎。謹當稍待秋間矣。樂性曰。向來前領相以世子宮私親父追贈事。有所仰奏。而伊時未蒙發落下敎。冊禮後尙來擧行。實爲欠典矣。予曰。此非持難之事。而法典所載。多有未詳處。若東宮私親父贈贊成。則如洪奉朝賀地處。當用何等追贈乎。且坤殿取以爲子。則私親父追贈。似無緊關矣。且單代追贈。旣無明據文跡。則實難輕先允許。故昨冬擧條。尙留中不下矣。樂性曰。下敎旣如此。則臣何敢更爲煩達。而王世子正位東宮之後。私親父追榮。載在法典。尙今遲延。未施應行之典。揆以國體。誠是欠事。在下道理。實萬萬不安矣。予曰。朝廷事。一番刱始之後。便作成憲。小事猶然。況似此至重之事。可不審愼乎。昨秋兵判以此事首先陳達。繼有大臣之奏。而尙今持難。意有在矣。東宮嬪父。例贈右議政。而有次次追贈之例乎。兵曹判書趙時俊曰。三代追贈。雖非續典所載。而亦有已行之例矣。予曰。私親父追贈。雖有可據文跡。而多有不可知者。　先朝下敎。亦似一時之敎矣。善復曰。金天垕之子。今番役事。又爲赴役。事甚異常。而以喪服終日負土。所見可悶。予曰。此何許人。而禮參亦見之乎。文源曰。見之矣。聞各軍門將校輩言。則渠父臨死時囑于渠曰。吾受國厚恩。而無一分報效。此後凡於大小國役。汝須服役。以爲一分報效之道云。故渠於前後國役。輒皆赴役云矣。予曰。向來　元陵役事時。關西女人。千里委來。戴土服役。此人之事。亦一般矣。予曰。備堂欲新差。亞卿中有可合者乎。樂性曰。不能思之。而新差則不急矣。予曰。深思亞卿中可合者以奏。樂性曰。趙時偉。李秉模似好矣。予曰。如此之人。則何時不可乎。近察李文源。於亞卿中。賁直純謹。可合參聞廟謨。
정조 9년 · 강
許施咸安等邑牟還作錢之請。
정조 9년 · 목
左議政洪樂性啓言。慶尙監司鄭昌順狀啓。以爲牟還之弊。實爲難支之端。而近年又有四分三分給之新令。未免勒授之弊。徒爲病民之資。壬寅年間。道臣趙時俊亦以此弊疏陳。狀請咸安等邑。牟還五萬石。以錢代捧。貿租作還。少紓民弊。而到今四五年間。轉滋近十萬之耗。差過數年。因此牟還。民不聊生。一依壬寅例。限六七萬石。作錢捧留於本邑或本營。待秋成。或租或太。轉還於穀少邑事。請令廟堂稟旨分付矣。嶺南牟還數多之邑。自前有穀多民少之患。而又況三分取耗之後。不無勒分之弊。道啓中及今作錢待秋作租之請。誠爲矯捄之一端。請限六萬石。依狀請施行。予詢前道伯。兵曹判書趙時俊曰。牟還數多之邑。爲弊之大。誠如道啓。而往在壬寅。五萬石以錢代捧。散給沿邑作租。癸甲兩年所息之牟耗。似過六萬之數。貽弊決當如前矣。從之。
정조 9년 · 강
推咸鏡監司李★(土+甲)。
정조 9년 · 목
左議政洪樂性啓言。長津事。南兵使狀啓來到。而道臣狀啓則不爲來到。故頃以待道啓稟處之意。仰達矣。道啓尙無消息。似因帥臣啓本以爲道臣之意。小無異同云云。故道臣不爲各啓。而當初旣以道帥臣論理啓聞事。行會於監兵營。則監司之獨不修啓。揆以事體。殊涉未安。且關防設施之重。固不可以一帥臣之啓。遽然決定。咸鏡監司李★(土+甲)推考。使之卽爲論理啓聞。請以爲稟處之地。從之。
정조 9년 · 강
命宋迪中拿來。各別嚴覈。
정조 9년 · 목
左議政洪樂性啓言。 甲山前府使宋迪中事。事未前聞。萬萬驚駭矣。樂彬之負犯。果何如也。又況福賊事出之後。苟有一分秉彝之心。防守禁束之方。尤宜十分着意。而乃反任其跳踉。全無顧忌。以至於互換錢財之境。此不嚴懲。後弊難言。宋迪中星火拿來。各別嚴覈。從重論斷。甲山旣如此。則散配之邑。毋論島陸。此等變怪。難保其必無。與其現發而勘罪。曷若預飭而無犯乎。卽令王府秋曹。措辭發關於各道監司處。嚴飭各該守令邊將。防守之道。詗察之方。無或一毫疏漏。俾無似此意外之患事。出擧條。請爲先另飭。從之。
정조 9년 · 강
命宣傳官試射以騎蒭三巡。柳葉箭七巡改定式。
정조 9년 · 목
訓鍊大將具善復啓言。臣於二月瑞蔥臺入侍時。新進宣傳官騎射。制馬生疏。故有所慨然陳達矣。近聞該廳終巡試射。騎蒭七巡太過。人馬俱困云。以騎蒭三巡。柳葉箭七巡改定式。隆冬盛暑。依前受敎擧行。似甚便好。而本擧條欲爲付標。則添書甚多。有不精之慮。更爲出擧條好矣。予曰。禁御兩將之意何如。禁衛大將徐有大曰。聞該廳諸議。皆以爲騎蒭七巡。實有人馬俱困之弊云。更以三巡爲定。似好矣。御營大將李柱國曰。騎蒭七巡。實有人馬俱困之弊。以三巡定行。似好矣。從之。
정조 9년 · 강
命弓袋筒介。使凝鑾橋邊民人。作貢進排。
정조 9년 · 목
景慕宮提調鄭昌聖啓言。凝鑾橋邊作舍民人。旣有某條顧恤之成命。臣與訓將相議區處之方。而終無善策。渠輩所願席子契。則各道多以民弊防報。今無可論。惟此弓袋筒介等方物。已自年前。江原道先爲作契。至今遵行。別無弊端。此外諸道方物。若依嶺東例。使之作貢受價進排。則似可爲資活之道矣。予詢訓將。具善復曰。臣亦思之。實無善處之道。而弓袋筒介。旣有嶺東已例。別無生弊之慮。若干營閫。有所損失。亦非大段。此則自朝家從便善處。而使橋邊民人。作貢進排。恐似無妨矣。敎以。出擧條。往復惠堂。後日稟處。
정조 9년 · 강
命孔巖津渡涉船三隻中。一隻移送楊花津。一隻移送鐵串間浦。
정조 9년 · 목
御將李柱國啓言。本營渡涉船十五隻內。九隻在於楊花鎭。二隻移送銅雀津。一隻移送鐵串間浦。三隻移送陽川孔巖津使用。而孔巖津今已聚沙。通涉稀疏。孔巖津所在三隻中。一隻移送楊花鎭。一隻移送鐵串間浦。一隻留寘孔巖津。請使用。從之。
정조 9년 · 강
命摠廳所請經用。詳量更奏。
정조 9년 · 목
摠戎使李昌運啓言。正月賓筵。臣以本廳經用之難支。請得戶曹句管關西稅太二萬石。自臣廳從便拮据。作米三千石。以充戶曹貸去餉米之代。取其餘者。補用於支放不足者及經費之意仰奏。而因前戶判之未及詳知句管石數。有後日次對。更爲稟處之命矣。戶曹句管關西稅太。乃爲十六萬石云。而大臣戶判今適入侍。恭俟處分矣。予詢大臣。左議政洪樂性曰。摠廳事。不但經用之不成貌樣。固已可悶。至於餉穀之漸縮。尤不可不念。今此所請。不是異事。下詢戶判處之似好矣。予詢戶判。趙㻐曰。昨日摠戎使來見臣言此事。而臣不能詳知。故只言事體之不然矣。蓋二萬石國穀。新入生疏之戶判。遽然許劃。則固有其罪。而請劃於新入生疏者。亦非審愼之道云矣。今其所奏。設成蒙允。臣則有難奉承矣。樂性曰。戶判所奏。實有審愼之意矣。詳閱穀簿。細加詳量。後日登對時。請使之更奏。從之。
정조 9년 · 강
遞吏曹參判李敬養。
정조 9년 · 목
敎曰。判書陳疏受由。參議未差。而參判又以身病請由。吏曹參判李敬養許遞。與參議未差之代。前望單子入之。
정조 9년 · 강
召見摠裁大臣金致仁于誠正閣。
정조 9년 · 목
敎曰。聞印堂言。大典通編戶兵典外。皆已較正云。而尙未經覽。故不得入梓云。摠裁大臣食後入侍事。遣史官傳諭。○致仁曰。國家不幸。亂逆層生。臣民之憤痛。尙今靡定。予曰誠怪矣。近來則以從容爲意矣。朝象漸爲乖異。予則以爲在於在下者之不善對揚。致仁曰。　列聖朝亂逆何限。而至於今番事。天地間一大變怪。其凶逆之性。本自難馴。臣則以爲自下對揚之善不善。不可論於此賊也。以★(王+票)賊言之。渠之侄子爲吏曹佐郞。極名宦矣。有何怨國之事。而遽生窮凶極惡之心乎。予曰。自丙申一疏。渠爲廢棄之人。亦不可謂無怨國之事矣。致仁曰。渠之所怏怏。不過以進士而不得爲齋郞耳。予曰。卿見收議乎。致仁曰。見之。而金判府事所見小異矣。予曰。旂常之典稱當與否。未能詳知。故博收筵席。奴婢田結數。自該曹草記。故允下矣。重臣之不安。以賞典之用一等例也。其事何以善處乎。致仁曰。臣亦思之。實無善處之道矣。予曰。近來卿見戶判乎。致仁曰。不得見之矣。予曰。戶判之處義。誠過矣。卿若見之。言其不可好矣。以今番事言之。厥母之事當乎。過激之極。不知至於妄發之境。誠極可悶。而予嘗觀過知仁矣。 致仁曰。聖敎誠然矣。其孝行素稱過人。而其三從兄弟固執。誠過矣。予曰。冊子何以爲之乎。致仁曰。戶兵典外。皆已較正。故吏典則待令閤外。其餘較正冊子。郞廳持而待令闕外矣。予曰。吏典入之。仍命較正郞廳持冊子入侍。予謂致仁曰。卿之家本來典古。或有　先朝事記錄乎。致仁曰。無之矣。致仁曰。較正之役甚難。勢難獨任。堂上一員。郞廳一員。加出似好矣。予曰。誰爲可合之人乎。致仁曰。倉卒不能思之矣。予曰。然則詳閱官案。以發可合之人。似好矣。仍命吏批官案入之。予曰。申大年與麟漢爲四寸娚妹乎。致仁曰。然矣。予曰。若以四寸娚妹。皆爲廢棄。則今日朝臣。豈多爲仕之人乎。申大年其後不爲該道御史乎。致仁曰。其時御史。亦仍特敎矣。予曰。較正郞廳。以申大年爲之好矣。
정조 9년 · 강
差下通編較正堂上李秉模。郞廳申大年。
정조 9년 · 목
敎曰。大典通編較正監印之役。以一郞官。勢難專意云。前校理申大年。較正郞廳加啓下。使之着意擧行。印役時則較正郞廳李家煥。與堂上主管監印。而亦依　寶鑑印出時例。棆書官一人外。閣官一人眼同分掌監刻事分付。
정조 9년 · 강
永祐園設都監時別看役領役部將子孫。命訪問草記。
정조 9년 · 목
敎曰。因安樂峴補土事聞之。 本園設都監時別看役領役部將等。皆已身故。只有安廷輝。李萬益。金夢臣三人生存云。其後以　園役之勞。萬益雖已調用。其餘二人。皆經邊將之任乎。令補土役所堂上詳問兵曹草記。身故人中。勿論別看役領役部將。其子孫有無。亦或可堪使役與否。亦爲詳細訪問草記事。一體分付。朝聞監董諸臣言。市民貢人中。或有自願赴役者云。渠輩效勞之心。豈必固拒。而以今所料。與　先朝己丑年　明陵鸎峯役所工役差間。且予於都民。曾無一事半事之施惠。反以無價之役。從願許赴。予豈安於心乎。已慮似此之弊。石材雇軍之費。不拘數爻。優數區劃。此意令監董堂上知悉。赴卽曉諭都下民人。俾勿赴役。
정조 9년 · 강
命平安都事馬牌閪失。下廟堂稟處。
정조 9년 · 목
因平安監司鄭一祥都事李燾齎來馬牌閪失事狀啓。敎以。馬牌閪失之律。至於徒年。載在續典。年前故統制使李邦綏事是已。況還納與奉命時佩持。大有異焉。而初不封裹以來。以致見失。論罪一疑。下廟堂稟處。身爲地方官及營將。尙不搜納。揆以紀綱。宜有重勘。更定三十日之限。又復愆限。竝捧先罷後拿傳旨。
정조 9년 · 강
以徐有防爲吏曹參判。趙鼎鎭爲參議。前望也。
정조 9년 · 강
命兩重臣賞典敎旨。改書以傳。
정조 9년 · 목
敎曰。俄於奉朝賀入侍。亦以此事已有酬酢。而蓋聞兩重臣之處義難安。不但辭賞。以所受賞典之用二等例也。當初該曹草記。以當施優異之例爲言。故果下例批矣。數爻之更思酌量。旣非難事。如是然後可以勉膺。以田九十結。奴婢十口。丘史奴五口賜給敎旨。改書以傳事。該房知悉。
정조 9년 · 강
命前洪忠監司沈豐之。特爲敍用。
정조 9년 · 목
因洪忠監司沈豐之遞來後密匣啓請。敎以。再越赦令。飭已行矣。出自近密。經歲逖違。何必復靳敍命。特爲敍用。使卽親納。○又敎曰。前監司沈豐之。令該曹口傳付軍職。
정조 9년 · 강
命司僕入直官員論罪一款分揀。
정조 9년 · 목
都摠府啓言。卽者內司僕上直溫堗失火。延及所遮草芚。而卽爲撲滅云。聞甚驚駭。當該入直官員。常時不能檢飭之失。在所難免。令該府拿問處之。當該下屬。請令攸司科治。敎以。不過束薪燋及。論罪一款分揀。此後禁火等節。各別嚴飭。
정조 9년 · 강
副校理李錫夏陳疏自引。仍懲討。賜批。
정조 9년 · 목
疏略曰。惟彼李魯春前冬一疏。負犯何如。關係何如。而臣於伊時適忝三司。始緣迷鈍。未倡聲討之論。晩陳聯箚。反涉顚錯之歸。僨誤無餘。削版之典。尙感恩念之曲庇。新除之下。實無抗顔彯纓之望。亟削臣職。以安私分。自引之章。不宜贅他。而略此附陳。古今所未有極逆。卽夏賊。而曾未一年。又有逆恭之變。至若瑮衡洋來等諸賊糾結醞釀者。窩窟則福榮也。極逆而斷以輕律。當孥而止誅其身。伏願廓揮乾斷。兩司諸啓。一竝允從。批以。所陳悉諭諸批。爾其勿辭察職。
정조 9년 · 강
詣春塘臺。行專經武臣殿講。兼行試射。考官李福源。李敬懋。徐有大。趙圭鎭。參考官安聖彬。李東馨。李仁秀。曺允大。趙濟魯。申耆。試射考官洪樂性。趙時俊。金履圭。李昌運。李漠昌。參考官李集斗。徐有成。李祖源。李尙訥。李晳。吳毅常。
정조 9년 · 목
具翼善冠袞龍袍。乘輿出協陽門。詣春塘臺。降輿陞座。敎曰。講射竝設。訓鍊副正朴孝晋等以次進講訖。還內。
정조 9년 · 강
遞吏曹參判徐有防。以沈豐之代之。
정조 9년 · 목
敎曰。聞有親病。銓曹無行公堂上云。吏曹參判徐有防許遞。前望單子入之。又敎曰。新除授吏曹參判沈豐之。卽爲牌招開政。
정조 9년 · 강
罷戶曹參議金履容職。
정조 9년 · 목
左議政洪樂性啓言。戶曹參議金履容不念朝家褒寵之至意。再被恩除。一味逡巡。日前飭敎。何等截嚴。而終不承膺。已極未安。且蔭官處義。與侍從有異。則尤何可若是違傲乎。揆以國體。誠甚駿然。戶曹參議金履容。請姑先罷職。從之。
정조 9년 · 강
命封箭官張集紹。金胤行拿處。呼不人洪成原分揀。
정조 9년 · 목
兵曹判書趙時俊啓言。封箭法意甚重。而柳葉箭試射時。或以各人所中之箭。混同封上。或以一人連中之箭。各封以上。又有三矢之不封直上。其所擧行。極甚顚錯。封箭官張集紹。金胤行。竝拿問處之。掌苑別提洪成原雖有實★(虫+恙)。莫重親試。至於呼不請。亦爲拿問處之。從之。敎以。帳前親試。呼不人重棍。自是法典。而聞其病勢涉疑云。拿處亦爲分揀。
정조 9년 · 강
命殿講居首賞典捧傳旨。
정조 9년 · 목
敎曰。專經武臣殿講居首戶曹佐郞鄭湋賞典。依例捧傳旨。
정조 9년 · 강
命試射居首人陞敍。沒技人加資。未滿四矢人拿處。無分人考例捧傳旨。
정조 9년 · 목
敎曰。堂下武臣試藝。全不肄習。飭敎非止一再。而迄無成效。故事朔試射。亦有親臨之擧。而近來未免廢却。雖以兵判言之。每朔輒稱公故。亦不準式設行。射藝之抛棄。勢固然矣。今春等專經講之預先出令。以試射退行於夏等。又於今日十一巡元式之外。加試帿箭貫革。俾渠輩無才落之弊也。且於春初下敎。有考勤慢行賞罰之敎。元劃及比較居首人武兼宣傳官吳允國陞敍。沒技人御營哨官金錫憲依例加資。未滿四矢人部將李鎭國。宣傳官閔致愼。任聖尹。申暹。趙㞳。都摠經歷李昌會。訓鍊僉正林擎翰。武兼宣傳官金貴澤。備邊郞鄭麟來。都監哨官元毅鎭。崔命健。軍器判官李漢章等。當依法典汰去。而親試與試官試取有異。此蓋曾未着意勸課之致。竝拿問處之。無分人宣傳官柳弘源勘罪一款。考例捧傳旨。此後堂下朔試射。除非公故。間間如式設行事。申飭兵曹。
정조 9년 · 강
命沁都三南雨後農形。隨卽狀聞。
정조 9년 · 목
因江華留守農形狀啓。敎以。雨澤浹旬。稍悶之餘。見今密雲四布。霏霔伊始。方有霈然之望。繼此浹洽。方切顒企。雨後農形。隨卽狀聞事回諭。關東則連見狀本。旬後連得甘霔。西北亦然云。而三南雨後農形。亦爲詳細狀聞事。令廟堂申飭。
정조 9년 · 강
有政。吏曹參判沈豐之。兵曹參議柳誼進。
정조 9년 · 목
以安聖彬爲大司諫。姜★(人+寅)爲司諫。鄭觀輝。李彦祜爲正言。申耆爲副校理。徐美修爲修撰。
정조 9년 · 강
景慕宮十戶居民等。命從重科治。
정조 9년 · 목
本宮提調鄭昌聖啓言。十戶居民等。卽爲捉來推問。則渠等移居　宮底時。自有小名統紀。入屬軍門後。又有軍摠成冊。相考其去來。則換居圖差之瞹眛。可以洞燭矣。若其稱冤之端。則牛肪廛革罷之後。無他生業。而所謂軍門入屬。通計　宮底及南北墻外之戶。故十戶中入屬不過三名。設令盡數充定。如干七斗之料。不足爲資活之道。故不得已冒死呼籲云。臣取來各營門軍總。比準於　本宮統紀。則別無相左。而大抵此輩之自稱募入。有若功勞。軍門斗料。未足厭其慾。瀆撓之罪。在所難免。請從重科治。允之。
정조 9년 · 강
放李厚在。康允白。河潤海。
정조 9년 · 목
因囚單。敎以。付過放送。
정조 9년 · 강
遞承旨李兢淵。以李祖承代之。
정조 9년 · 강
命領敦寧省掃之行。給由馬。澆奠牀備給。
정조 9년 · 강
命金亮基移配濟州。
정조 9년 · 목
因慶尙監司鄭昌順罪人金亮基明川府定配狀啓。敎以。移配濟州事回諭。
정조 9년 · 강
命別付料軍官。一兩日內試射技。
정조 9년 · 목
敎曰。昨因堂下武臣試射思之。　先朝特設西北武士別付料之窠。屬之兵曹。頻行試取。予於嗣服以後。每欲遵行。至今未遑矣。渠輩豈無柳鬱之心。西北別付料軍官等。一兩日內。待晴召見兼試射技。待下敎。該廳兵房將官率領來待事分付。
정조 9년 · 강
命馬牌閪失事。只以都事勘罪。
정조 9년 · 목
備局啓言。馬牌閪失論罪一款。有下廟堂稟處之命矣。其所閪失。專由於當初傳給時不飭之致。平安都事李燾。請令該府拿問。依本律定罪。允之。敎以。營吏旣以依律料斷。有本道狀請。不可一事疊勘。只以都事勘罪之意分付。
정조 9년 · 강
永祐園設都監時領役部將之子。補土時以牌將使用。
정조 9년 · 목
訓局啓言。　永祐園設都監時領役部將安廷輝。金夢臣曾經邊將與否。詳問兵曹。則安廷輝癸未年。得差麟山僉使。金夢臣己丑年。得差西生僉使。而其餘領役部將前禁軍李聖集時方見存。朴師德作故。有子二人。而俱爲年淺。金天耇作故。其子重淵身手健實。可堪使後。別看後卞興瑞作故無後。崔鎭岡作故。其子盛郁可堪使役。而各人等搜訪之際。自爾遲滯。不勝惶恐。敎以。可堪使役人。來頭補土役事時。以牌將使用。
정조 9년 · 강
金吾以罪又洋海應坐諸人散配啓。
정조 9년 · 목
義禁府啓言。卽接慶尙監司鄭昌順牒報及河東府使張鉉佐成冊。則大逆不道罪人洋海應坐諸人。査出以來。而毋阿只黃海道豐川府椒島爲婢。弟錦得咸鏡道富寧府爲奴。妹福惠平安道雲山郡爲婢。妹淑惠陽德縣爲婢。令刑曹押送于各其配所。祖正中年九十一云。請依律免坐。允之。
정조 9년 · 강
命含春苑墻垣修築。後日次對時稟處。
정조 9년 · 목
兵曹啓言。臣等依下敎率畵員。南自觀象監後墻。北至訓局軍餉庫南墻外。則一麓東西。錯雜有公廨民家。而民家則逐戶區別大中小獨戶。墻垣有無。竝計步數尺量。審察地形之峻坦廣狹。畫出圖本。從其間數。劃墨作界。劃朱爲路。界內列錄家主役姓名。以塵乙覽。而毋論公廨民家。墻垣盡壞。地形稍夷處。潛自往來。已至成蹊。禁中相望之地。民不顧憚。恣意登陟者。誠萬　無嚴。從今以後。嚴加禁防之意。另飭於京兆與當部。而日月稍久之後。安知無如前往來之弊乎。墻界之在公廨者。依例使營繕堅築。在民家者。各使家主卽速完築。而東墻舊址。皆是低坦處。雖築峻垣。似有里童輩潛越之慮。且有礙於摘奸之路。稍從其麓上東邊。竝爲新築後。依含春苑例。寘一小門。有時開閉。請以便巡審之地。允之。敎以。墻垣頹圮處。雖是民家墻垣。而以今圖形觀之。無非小戶獨戶也。渠輩以何物力。皆能趁時修葺乎。特命卿等摘奸後。區別大中小獨戶及頹圮間數書入者。亦出於爲民之意。且以含春苑墻垣言之。修築等事。營繕當之。惟此上林苑築垣。其例宜無異同。更令戶曹相考久遠前例。後日次對時稟處。其中西邊班戶二家墻垣頹圮處。尤當趁卽修築。營繕所掌與否。問于該曹。明日先爲草記。
정조 9년 · 강
命宮城近地頹垣家主。科治分揀。
정조 9년 · 목
兵曹啓言。因承傳宣傳官申鴻周口傳下敎。卽爲同往。南登于紫門監後麓。北至于訓局軍餉庫南墻。看審地形。則春坊使令田世復等家。墻垣頹圮。或有小路。登其家後。闕內相望。則各人家常時不爲審愼。自本曹曾已申飭。而終不畏法。事之無嚴。莫此爲甚。竝付攸司。從重科治。卽令各其家堅築其家後墻垣。以杜往來之路。亦爲嚴飭漢城府。至於觀象監墻垣。亦令該監斯速修築。而該監之趁不修改。亦甚可駿。當該官員。令該府拿問處之。亦令漢城府發遣部官。自其墻下躬審摘奸事分付。請無如前之弊。允之。敎以。家主科治事。聞其頹垣形止。非渠輩所犯。皆是年久之事云。科治則分揀。嚴飭堅築。此後仍自本曹定日發遣郞官摘奸。宮都城巡審時。一體摘奸之意。本曹及工曹漢城府知悉。闕內凡事。本兵無不主管。況龍虎營墻外。無異本兵字內。此後摘奸。如有執頉。兵判難免不飭之責。使之惕念禁飭。觀象監墻垣事。非該監官吏之罪。勿論。仍卽分付該曹。待晴修築。大抵近來法綱鮮弛。不特此事爲然。宮城至近之地。多有不謹之事。初不留意檢飭。後復若此。當部官員。不必論罪。先自京兆堂郞嚴處。以此一體嚴飭。
정조 9년 · 강
命闕內相望潛路。卽爲堅塞。
정조 9년 · 목
判尹徐有寧啓言。依下敎。臣與訓鍊大將具善復馳進摘奸。則新築西墻下。多有民家。而此是闕內相望之地。故其時自該曹嚴飭。使不得登高。而日月稍久。民習迷頑。莫重禁地。有此潛路往來之事。事之驚駭。莫此爲甚。所犯各人等。爲先移送秋曹。從重科治。訓局軍餉色南墻外微路。嚴飭防塞。使入直將校時時巡察。其餘微路。使各其家主。卽爲一切堅塞後。發遣部官。無時摘奸。隨現重繩。請無更犯之弊。允之。敎以。科治事勿論。俄於兵曹草記。亦有下敎者。近來京兆作一兄司。諸凡察飭之事。惟以闔眼爲主。奚特頹垣一事。此後隨處惕念。無或如前泛忽。
정조 9년 · 강
命時囚李鎭國等照律。
정조 9년 · 목
義禁府啓言。部將李鎭國。宣傳官申暹等原情。泛稱遲晩。暹除刑議處。鎭國請刑推得情。允之。敎以。除刑。今日內照律。又啓言。宣傳官閔致愼任聖尹趙㞳。都摠經歷李昌會。訓鍊僉正林擎翰。武兼宣傳官金貴澤。備邊郞鄭麟采。都監哨官元毅鎭崔命健。軍器判官李漢章等原情。泛稱遲晩。所當請刑。而宣傳官及都摠經歷都事。竝除刑議處。金貴澤李漢章等。請刑推得情。敎以。竝除刑。今日內照律。
정조 9년 · 강
判敦寧金鍾秀疏辭賞典。仍乞遞本兼之任。賜批。
정조 9년 · 목
疏略曰。臣頃上辭本。顒俟處分。伏承聖批。許其俟間肅命。以臣之受知於聖明。蒙恩於聖明。而忍敢爲便訣堯舜之計。其情亦已悲矣。且臣老母宿疾猝添形症危惡。萬無離捨之望。雖欲一伸叨謝。其勢末由。所帶雖云閒局。虛縻轉增罪戾。至若田民賞無。申暴血懇原疏見却。惟有畢竟被譴。何敢猥有云　哉。伏乞亟遞本兼之任。勘臣違慢之罪。批以。卿須休言處義。予則惟知樹立。卿其勿辭。俟少間上來肅命。
정조 9년 · 강
重推原任直提學徐浩修。
정조 9년 · 목
敎曰。御製已校正卷寫役。更自今日始役之意。昨有下敎。而聞二提學已仕進。原任直提學徐浩修謂有情勢。尙不入來。不得始役云。寫役參校。自初主管。到今難付生手。況此事無異往役。尤豈可如是逡巡。 原任直提學徐浩修從重推考。使之卽爲入來校正。
정조 9년 · 강
御誠正閣。受訓將具善復進箋。
정조 9년 · 목
讀箋官校理申耆讀箋文。善復等行四拜禮。予命善復上殿。予曰。卿家本以勳戚之家。又於今日進此謝箋。誠非偶然耳。善復曰。下敎如此。臣尤不勝愧恧之至矣。予曰。今番賜牌敎旨。是予親製。宜有尊閣之道矣。善復曰。謹當建閣揭板矣。
정조 9년 · 강
御春塘臺。行西北別付料軍官試射。
정조 9년 · 목
具平戎服。乘輿出賓陽門。由靑陽門詣春塘臺。降輿陞座。予問兵曹判書趙時俊曰。今日應射之人。當爲幾何。時俊曰。三十九人矣。予曰。近年以來。未遑此事。西北赴料輩。多有向隅之歎云。故今命親試。係是初次。爲其慰悅之道。未付料之人。亦令應射。而日後則只是付料之人許試事成節目。書揭本廳。○予曰。原春監司遞來。納符於此所之意分付。徐鼎修進伏。予曰。道內農形何如。鼎修曰。今年則峽野均有豐稔之占。至於嶺東。尤有豐占云。誠爲萬幸矣。予曰。扈衛軍官。亦依別付料軍官。使之應試可也。因命試射。
정조 9년 · 강
應試入格人施賞有差。
정조 9년 · 목
敎曰。昨因試射有命。取見別付料庚辰復設時傳敎及啓下節目。軍官等每朔料射之外。以內試射試取。居首人加資或直赴載錄。而庚辰至甲午。年年試取。慰悅之　聖意。可以仰認。伊後未遑。尙稽親試。渠輩之柳鬱。可以推知。今日試取之擧。實出仰體之意。而係是初行之擧。故不拘前規。軍官則未付料人通同許試。賞典則一二中以上。亦令頒給。而柳葉箭居首。西北俱在出身。騎芻居首。亦在於未付料。又以前銜及有薦人。更試一技。意蓋在也。柳葉箭居首西別付料軍官金三興。北別付料軍官金重軫。竝依節目加資。騎芻居首西未付料軍官金台魯直赴殿試。西別付料軍官吳碩三復職調用。
정조 9년 · 강
命再明日次對。進定於明日。
정조 9년 · 강
命西北別付料軍官試射。一中以上。竝論賞。
정조 9년 · 목
因兵曹西北別付料軍官試射入格別單。敎曰。今番則一中以上。竝論賞。此後依舊例。自五中以上。修整試記以入。
정조 9년 · 강
命重臣金鍾秀進箋。便殿親受。
정조 9년 · 목
敎曰。聞重臣金鍾秀明日進箋云。依重臣具善復進箋例。當於便殿親受。以此分付。
정조 9년 · 강
遞兵曹參判金尙集。左尹趙宗鉉。
정조 9년 · 목
敎曰。在外兵曹參判。漢城左尹許遞。今日政差出。
정조 9년 · 강
有政。吏曹參判沈豐之。兵曹判書趙時俊進。
정조 9년 · 목
敎曰。全羅兵使拿處之代。政官牌招開政。各別擇差下送。○以李泰永爲應敎。尹承烈爲兵曹參判。李致中爲左尹。李秉模爲副摠管。許近爲全羅兵使。柳孝源爲慶尙左水使。
정조 9년 · 강
遞判義禁李命植。知義禁洪良浩。同義禁魚錫定。李致中。以李在協爲判義禁。鄭昌聖爲知義禁。沈豐之。李秉模爲同義禁。
정조 9년 · 목
敎曰。判堂以本職受由。諸堂亦在被論中。判義禁李命植。知義禁洪良浩。同義禁魚錫定。李致中竝許遞。前望入之。待下批牌招開坐。○又敎曰。新除授金吾堂上。先開坐後謝恩。
정조 9년 · 목
敎曰。昨日飭敎何如。尙不仕進。揆以道理。豈容如是。二提學因此亦推讓。不欲參校。御製寫役。將無告成之日。況卷數夥然。雖自今日始役。今年內似難畢寫。御製事體關係莫重。則已始之役。今至經歲。豈非內閣羞恥事。且有故事之可據者。昔在　先朝。御製編次之時。一二重臣之遭彈者。諸凡官職。雖不行公。編次之事。輒卽承膺。況此寫役校正。又與編次有異。猶且逡巡。有傷分義。原任直提學徐浩修從重推考。使之卽爲擧行。
정조 9년 · 강
副司直徐浩修陳疏請勘。賜批。
정조 9년 · 목
疏略曰。臣向犯方命之誅。反紆賜對之寵。鞶帶之褫。亦出體諒之眷。杜門屛伏。柢切頌祝之忱。昨伏承傳敎下者。以御製繕寫。促令臣仕進監董。而情踪至蹙。轉動無路。屢煩院稟。荐承責敎。惶懍迫隘。不知爲計。惟是臣家遭罹。極其憯毒。今若抗顔出入於禁扃之內。不但臣一身處義之大駭瞻聆。其爲淸朝之羞恥。當復如何。伏乞重勘臣罪。以爲人臣孤負國恩者之戒。批以。如是引義。大關分義。卿其勿辭。卽爲校正。
정조 9년 · 강
持平權中憲上疏陳勉。仍懲討。賜批。
정조 9년 · 목
疏略曰。臣跧伏田野。袛承恩命。怵畏義分。來伏旅次。略控短章。重犯瀆撓之罪。伏乞特許遞改。以安私分。臣旣不以見職自居。則不宜贅他。而不容泯默。玆敢附陳。惟聖明垂察焉。嗚呼。惟我殿下以生知之聖。懋時敏之學。晝諮宵訪。不憚引接之頻繁。日就月將。佇見緝熙之功效。膚淺之言。不足以仰禪聖德萬一。而茅念自古進戒於人君者。不專在於動靜語默之間。每多在於燕閒幽獨之時。蓋以燕閒之際。易忽操存之工。幽獨之處。或弛兢業之念故耳。臣固知殿下必不以造詣之已極而或懈愼獨之工。治化之已盛而少忽懷安之戒。而惟願蓋篤聖心。克存虧簣之戒。加勉睿工。以懋進竿之步。況惟我春宮邸下睿賁克嶷。智慮漸長。輔導之責。正爲急務。而其爲輔導之效。不獨在於賓師僚友之間。亦係我殿下身敎之如何耳。然則聖上之一言一動。實爲春宮之是效是則。貽謨燕翼之道。豈有大於此乎。伏願萬機酬應之際。克念貽則之謨。九重淵蠖之中。必思養正之方。使我聖子聰睿之姿。有所觀感薰染之益。則不但三代駕軼之治。可見於今。萬世太平之基。實本於此。惟殿下念哉念哉。噫嘻。丙丁以後十年之間。亂逆層生。殆無虛歲。今年益甚於去年。後逆愈憯於前逆。此其何故哉。蓋殿下治獄之際。過用寬典。擬律之時。多失其當。至於昨秋夏賊而極矣。恨不手磔口臠。以效臣死之義。而及夫恭賊之出。便又有二夏賊也。詬罵之言。傳襲有素。同室之內。情節相應。适雲之例。雖許受施。英恒之屬。尙不一問。其在窮亂本杜福源之義。不當若是緩忽也。雖以今番獄事言之。瑮衡出沒於京鄕。洋。采締結於南北。連三道而擧兵。指季春而爲期。陰譎憯毒。思之髮堅。凶醜之次第就戮。此誠臣民之慶。而獨於一箇福榮。猶有失刑。逆謀窩主。都在於是。而誅止其身。刑政之失當。孰有甚於此哉。惟願特允臺請夬施孥籍之典焉。臣於目下事。竊有所駭惋者。凡人家墳山禁養。自有法典。雖等閒墳墓。四山之內。猶不許侵逼作舍。況此故奉朝賀臣洪鳳漢墓。則白虎所重。尤爲自別。不但私家之禁護。其爲朝家之關係。爲如何哉。彼李枰者。名以宗班。肆然作舍。究厥所爲。極爲無嚴。臣謂定配罪人李枰。移配絶島。雖以該府事言之。殿下於李枰事。始以合寘重辟爲敎。末乃使之定配。而畢竟奉行。未免善地之定送。其時金吾堂上。亦不可無警也。未師行國之大律。而鑾駕淸道。尤當肅嚴。則衝陣者不但有亂陣之罪。爲將者亦當有失勢之科也明矣。日前　永祐園幸行時。摠戎使李昌運截陣橫衝。如入虛無。而陣士披靡。滿路觀者。莫不駭愕。雖愚迷下賤。猶知陣路之不可犯越。則況方叨將任者。尤焉敢身親犯之少無忌乎。且以該陣言之。爲主將者。平日若少有紀律。陣法豈如是解弛哉。臣謂摠戎使李昌運該陣大將。分輕重施以譴削之典。斷不可已也。批以。第一件事。久不聞勉學之語。爾能言之。極庸嘉歎。第二件事養正之方。爲目下先務。當體念。附陣討逆事。悉諭諸批。李枰事。乖悖則極矣。加律無以過乎。金吾堂上事。意在官箴。推考。李昌運事。誠有是也。衝陣者有亂陣之罪云者。爾言甚當。大抵近來師律解弛。睯不知畏。安得無此等犯科。然無忌云云。似非實情。且風傳有難盡信。當待査事出場處分矣。該陣大將事。爾所論列。誠爲得體。平日若能修明紀律。豈有是也。況於戛過之後。不卽執論。尤極駭然。似此將臣。不可不別樣重勘。以勵他營。問于隨駕營。事在先廂陣。而果有是事云。該大將徐有大。爲先下義禁府。拿問勘罪。爾其勿辭。從速察職。
정조 9년 · 강
正言鄭觀輝陳疏懲討。賜批。
정조 9년 · 목
疏略曰。臣於福賊定律之際。不能爭執。至使主張凶謀之劇賊。反歸知情不告之輕律。昏謬之罪。自知難逃。果然司直之地。論責峻發。至以參鞫諸臣何無一言爲言。臣之溺職。於是尤著矣。壹端一步。便是鐵限。曾未幾何。薇垣除命。又降於杜門訟愆之日。臣誠徊徨悶蹙。益不省措躬之所也。伏乞亟鐫臣新授之職。臣於乞免之外。不宜贅他。而敢此附陳。前有逆夏。後有逆恭。梟獍種子。醞釀闖發。非一朝一夕之故也。彼英恒諸賊。與聞凶謀。萬無不知之理。則嚴鞫得情。不容少緩。凶如瑮賊而只施常行之刑。惡如烱采而未行孥戮之典。損財主謀之福榮。只誅其身。紹介糾結之賊衡。忍杖徑斃。烱魯。道夏爲諸賊腹心。而遽下酌處之命。樂彬。益榮爲劇逆至親。而尙靳逮鞫之請。至如光殷。爲福衡接主。而一未嚴覈。此皆失刑之大者。伏願廓揮乾斷。施以當律。瑮賊侄子之免坐者。一竝散配。斷不可已也。懲討一事。卽是第一義。則宜乎他不暇及。而第有不容泯默。略此尾陳焉。全羅兵使孫相龍。以嶺外之人。偏蒙厚渥。濫叨軍職之要。旋擢防閫之重。在渠道理。奉公行已。不敢一毫放縱。以爲一分報效之圖。而前叨水閫。專事剝割之政。及陞兵閫。益無忌憚。鄙悖之行。貪猾之狀。愈往愈甚。傳說狼籍。聽聞驚駭。此等之類。不可寘之於兵閫之任。臣謂全羅兵使孫相龍。亟施削版之典。斷不可已也。批以。首陳事。諸批旣言之。次陳事。係是法外。不得不有區別處分。孫相龍事。風聞雖難準信。旣關軍民。且云貧饕。不可置之䵝䵢。令該府拿問査處。爾其勿辭。從速察職。
정조 9년 · 강
同義禁沈豐之疏陳應避之嫌。乞遞。賜批。
정조 9년 · 목
豐之與同義禁李秉模。有親査應避之嫌也。○批以。疏辭下該曹稟處。
정조 9년 · 강
命禁衛都提調。 摠察禁將。
정조 9년 · 목
禁衛大將徐有大拿問也。
정조 9년 · 강
命衝陣委折。問于摠戎使以啓。
정조 9년 · 목
敎曰。領軍將臣。雖令寘對。旣是風聞。則不可輕先處分。衝陣委折。爲先問于摠戎使以啓。
정조 9년 · 강
命兵判開坐闕外。 摠廳校屬。捉來嚴問。取招草記。